Maďarič, Marek, minister kultúry SR (2014-11-10):
Dobrý deň, vážené poslankyne, vážení poslanci, predovšetkým poslanci a poslankyne SMER-u, pretože na vás sa obraciam. Myslím si, že uši našich opozičných kolegov sú aj tak zatvorené a je zbytočné v tejto chvíli a na tejto schôdzi si myslieť, že by nás nejakým spôsobom počúvali. Tretíkrát je v tomto období odvolávaný premiér Robert Fico a ja som zažil aj iné odvolávania členov vlády aj v predchádzajúcich obdobiach. Plus-mínus to vždy zachovávalo určitý rámec, či formálny, alebo obsahový. Myslím si, že po prvýkrát je tento inak legitímny opozičný nástroj použitý absolútne mimo rámca formálneho aj obsahového. Majú na to právo, opozícia, ale treba to povedať, pretože zrejme podstupujú alebo využívajú túto schôdzu ako určitý nástroj vlastnej psychoterapie, kedy už tretí deň dokola idú, opakujú, pridávajú, hovoria. Dá sa aj normálnym spôsobom odvolávať premiér aj členovia vlády. Toto jednoducho vypovedá o nich, o ich problémoch, o ich frustrácii, k tomu sa možno ešte dostanem, lebo inak nechcem hovoriť veľmi dlho. Čo sa týka obsahovej stránky tohto odvolávania, tá je veľmi jasne daná písomne v návrhu. A vy, ktorí tu buď sedíte, alebo to sledujete, tak viete, že za tie vyše dva dni sa to obsahovo dostalo až na Ukrajinu, alebo k nejakému ľavičiarstvu, ako som tu pred chvíľkou počul, jednoducho opäť táto schôdza slúži na všetko možné aj iné, nielen na to, čo bolo napísané v odôvodnení návrhu na odvolanie pána premiéra, ktorým sa obracajú na vás, pretože vy v tomto parlamente predstavujete legitímne demokraticky zvolenú väčšinu. Čiže oni sa na vás obracajú, aby ste vy z tohto všetkého, čo oni hovoria, urobili ten uzáver a vlastne odvolali nielen premiéra, ale zákonite tým pádom aj celú vládu. Nebudem zoširoka sa vracať k tým dôvodom, ale predsa len v krátkosti, boli vlastne tri napísané v tom návrhu. Jednak to, že politika SMER-u má zničujúce dopady na hospodárenie Slovenskej republiky, potom korupcia a následne, alebo posledný ten dôvod konkrétne kauza cétečka. Ak mi dovolíte sa k tomu krátko vyjadriť, pretože moji kolegovia ešte v piatok, pardon, v sobotu pomerne konkrétne a vecne na tieto veci reagovali, ale niektoré veci chcem pripomenúť. Viem si predstaviť, že by v Slovenskej republike boli lepšie životné podmienky, že by sa lepšie darilo ekonomike, že by boli menšie regionálne rozdiely. Napriek tomu dosahujeme aspoň to, že tá nezamestnanosť sa znižuje. Mohla by aj viac, ale znižuje sa. Faktom je aj to, že máme hospodársky rast jeden z najväčších v Európskej únii. Mohol by byť aj väčší, ale je. Reálne mzdy takisto stúpajú, mohli by aj rýchlejšie, ale stúpajú. Inflácia je takmer nulová. Neviem, možno by mala byť asi deflácia. Je faktom aj to, že deficit sa znižuje. Chcem tým len povedať to, že pri najlepšej snahe nemôžem tieto kľúčové parametre označiť tým, že politika SMER-u má zničujúce dopady na hospodárenie Slovenskej republiky. Netrúfol si to povedať ani generálny sekretár OECD, ktorý tu bol, hoci mal aj kritické poznámky, samozrejme. Takisto upozorňoval na riziká, ale nepovedal o tom, že politika SMER-u, politika vlády má zničujúce dopady na hospodárenie Slovenska. Myslím si, že politika SMER-u má také dopady na hospodárenie Slovenska, že v roku 2016 odovzdáme Slovensko v lepšom stave, v akom sme ho preberali v roku 2012, a to sú kľúčové veci, na základe ktorých nás budú voliči hodnotiť. Čo sa týka korupcie. Tá dokonca bola pomenovaná tak sugestívne a pôsobivo, najmä predkladateľom Matovičom, ako to, že my sme mafia. Hovoril nám to človek, ktorého koníčkom je nahrávať si ľudí, s ktorými rozpráva, a udávať ich. Človek, ktorý dodnes nepovedal, kto ho vydieral (potlesk), keď mu bol núkaný úplatok, aby rozbil vládu Ivety Radičovej. Dodnes kryje tento človek nejakého úplatkára. No ale to je vedľajšie. Isteže aj za tejto vlády ako za predchádzajúcich tu problém korupcie je. Ale robí mafia to, čo tu pomenoval jeden nástroj, jeden návrh za druhým minister vnútra Kaliňák? Zavedie mafia obmedzenie platieb v hotovosti? Zavedie mafia to, že nie je možné pri obstarávaniach už robiť dodatky? A iks ďalších vecí, ktoré tu pomenoval, na základe ktorých naozaj aj kontrolné európske orgány nás vyradili z určitých kontrol a hľadia na nás ako na vládu, ktorá reaguje na korupciu systémovými opatreniami, aj zavedením transparentných účtov, aj prijímaním legislatívy takej volebnej, ktorá sa zase posúva v smere systémových zmien. Čo sa týka cétečka. Áno, chyba, pochybnosti, vyšetruje sa to a vyvodenie politickej zodpovednosti. Veľmi vysokej, na úrovni vlády, na úrovni podpredsedníčky parlamentu. Bolo to viackrát povedané, ale nedá to aj mne nespomenúť, nespomínam si na to, že by bol odvolaný Ivan Mikloš za problémy s daňovým riaditeľstvom, za ochromenie daňovej správy. (Potlesk.) A veci, samozrejme, sa vyšetrujú. Nemyslím si, že zdôvodnenie toho, čo robí opozícia, sa dá len tým, že máme komunálne voľby, Áno, je to divadlo pred komunálnymi voľbami. Ale naozaj po tom, čo to sledujem, či už som tu, alebo to počúvam cez internet, a nemal som problémy s výpadkami, stream išiel do Ivanky pri Dunaji, ale mohli problémy byť, samozrejme, tak mám pocit najmä z hľadiska tej dĺžky toho ako tuná, niektorí dokonca si to dávajú za taký prejav, že my sme to vydržali, my sme teda dokázali, my sme ich unavili, je to psychoterapie opozície. Je to frustrácia opozície. Predstavte si, že niektorí tí lídri tejto schôdze, oni vedia, že nebudú ani v tom parlamente po roku ´16, oni, tí niektorí z tej SaS-ky no proste nevedia prežiť, že aj tí vlastní ich opúšťajú a opustili ich. Jednoducho táto schôdza je psychoterapiou opozície, ktorá nenachádza iné spôsoby, akým napádať a oponovať SMER-u. Toto, tento nástroj legitímny, povedal by som, zneužili do istej miery. Chcem sa vyjadriť aj k jednému egu. Aj ja som videl na internete vyjadrenie jedného Ega, primitívne, vulgárne, agresívne. A je pravdou, že tento človek bol daný do dozornej alebo správnej, myslím, že dozornej rady piešťanskej nemocnice. A v tomto zmysle je jeho vystúpenie aj našou hanbou. To je pravda. To treba povedať. (Potlesk.) Nikdy, nikdy neviete, čo človek, ktorý je váš priateľ, známy alebo nejaký nominant, čo urobí. Takže na druhej strane ťažko dnes hovoriť, vedeli sme, že taký je, a dali sme ho tam dokonca nebodaj s týmto účelom, aby takto vystupoval. Ale každopádne tento človek, pokiaľ raz prijal úlohu aj takmer verejného činiteľa, lebo dostal istú funkciu, hoci pochádza z komunity, kde zrejme takýmito slovami nešetria a vyjadreniami, tak nás naozaj svojím vystúpením aj zašpinil a my si toho musíme byť vedomí. A my si to aj vnútri, myslím si, ešte aj nejakým spôsobom vysporiadame. Ale ja som tu potom, jednak som videl, keď to bolo pustené, videl som reakciu poslanca Galka, ktorý si azda myslí, že čím viac bude kričať, tým bude ako opozičný politik úspešnejší. Ja si myslím dokonca, že k nemu by mohol ísť na školenie prokurátor z 50. rokov Urválek. Také vykrikovanie som ja zažil, keď som bol na vojne, od tých najprimitívnejších lampasákov a v tomto zmysle bol dobre zvolený ako minister obrany za Radičovej vlády. (Potlesk.) Ale to je v poriadku. Ak chce kričať, tak bude kričať. To je ako, taký je jeho prejav. Lenže ja som si ráno dnes vypočul niečo od neho, s čím som sa ja ešte naozaj nestretol. Tento poslanec použil na svoj politický prospech smrť ľudí, smrteľné ochorenia ľudí. On tu čítal určité prípady a čítal ich spôsobom, z ktorého malo vyplynúť, že my sme vrahovia, že my sme na príčine smrti ľudí. Ja vám poviem, ja mám veľa v rodine lekárov, moja manželka je tiež lekárka, mnohí z nich riešia tiež ťažké problémy, a dovolím si vám povedať, že ani ten ošetrujúci lekár, ktorý je pri tom pacientovi, si netrúfne povedať, ak sa ten prípad končí tragicky, čo bol ten kľúčový faktor, kde sa stala chyba, kto nesie zodpovednosť za smrť človeka. Ale tu si jeden politik dovolí zobrať tragické prípady smrti ľudí a z nich vytĺka politický kapitál. Taký hnus som ja ešte naozaj nezažil. To je niečo odporné, absolútne nízke. (Potlesk.) To je ego ďaleko horšie ako záchvat nejakého primitívneho rapera, lebo to je robené vedome. To je naozaj rovnako, nie, to je viac odsúdeniahodné. Na záver by som chcel povedať, dámy a páni zo SMER-u, ste súčasťou strany a tímu, ktorý je na Slovensku už 15 rokov. Všeličo sme prežili, zažili, nesieme zodpovednosť na úrovni dnes najvyššej, ale, samozrejme, aj regionálnej, komunálnej a treba sa, samozrejme, pozerať na svoju prácu aj kriticky. Ale netreba sa zase, povedal by som, nechať zahnať do nejakého kúta, defenzívy alebo niečoho nejakou schôdzou parlamentu a frustrovanou opozíciou. Veď my sme boli za prvej vlády Roberta Fica tou stranou, tou vládou, ktorá zvládla plynovú krízu. My sme čelili tým najťažším úderom ekonomickej a finančnej krízy. My sme museli upratovať toto hospodárenie a hospodárstvo po roku 2012, po tom chaose, ktorý tu takmer dva roky robila Radičovej vláda. Vládneme tak, aby riadenie tohto štátu malo ten dôsledok, že v roku ´16 ho odovzdáme v lepšom stave, ako sme ho prebrali v roku 2012. A keď urobíme chyby, akože ich aj my robíme, tak sa s tým vysporiadame a budeme sa s tým vysporiadavať. Takže hlavu hore, ideme ďalej! (Potlesk.)